ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΤΟ ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ ΕΤΟΣ 2000

ΠΕΡΙΕΧΟΜΕΝΑ

Νομοθετικές προτεραιότητες και πολιτικές για το 2000

1. Η Ευρώπη, οι γείτονες της και ο κόσμος

1.1. Εξωτερική πολιτική και πολιτική ασφάλειας

1.2. Πολυμερείς συναλλαγές, ανάπτυξη, ανθρωπιστική βοήθεια

1.3. Διεύρυνση

2. Οικονομικό και Κοινωνικό Πρόγραμμα

2.1. Οικονομική και Νομισματική Ένωση, ευρώ, διαχείριση της μετάπλασης της ευρωπαϊκής οικονομίας

2.2. Εκσυγχρονισμός του κοινωνικού προτύπου μας, ενίσχυση της κοινωνικής συνοχής

2.3. Οικονομική και κοινωνική συνοχή Error! Bookmark not defined.

2.4. Ενιαία αγορά, χρηματοπιστωτικές υπηρεσίες και φορολογία

2.5. Επιχειρήσεις, ανταγωνιστικότητα και ανταγωνισμός

2.6. Κοινωνία της πληροφορίας, έρευνα

2.7. Γεωργία και αλιεία

3. Στην υπηρεσία του πολίτη

3.1. Περιβάλλον

3.2. Ασφάλεια τροφίμων, δημόσια υγεία, εμπιστοσύνη των καταναλωτών

3.3. Μεταφορές, ενέργεια

3.4. Ζώνη ελευθερίας, ασφάλειας και δικαιοσύνης

3.5. Εκπαίδευση, πολιτισμός, αθλητισμός και οπτικοακουστικός τομέας

4. Μεταρρύθμιση και αναδιαμόρφωση του τρόπου λειτουργίας της Ευρώπης

4.1. Εσωτερική μεταρρύθμιση

4.1.1. Εσωτερική μεταρρύθμιση

4.1.2. Προϋπολογισμός και δημοσιονομική διαχείριση

4.2. Διαφάνεια και πρόσβαση

4.3. Διακυβερνητική Διάσκεψη

νομοθετικεσ και πολιτικεσ προτεραιοτητες για το 2000

Στην ανακοίνωσή της για τους στρατηγικούς στόχους για την περίοδο 2000-2005, η Επιτροπή προσδιόρισε τα τέσσαρα κεντρικά θέματα που θα μετατρέψουν το πολιτικό μας όραμα κατά τη θητεία της παρούσας Επιτροπής και στο απώτερο μέλλον. Πρόκειται για τα εξής:

- Προαγωγή νέων μορφών ευρωπαϊκής διακυβέρνησης

- Μιά σταθερή Ευρώπη που να εκφράζεται με πιό ισχυρή φωνή στον κόσμο

- Ενα νέο οικονομικό και κοινωνικό πρόγραμμα

- Μιά καλύτερη ποιότητα ζωής για τον καθένα μας

Το πρόγραμμα εργασίας για το 2000 παρουσιάζει τα πρώτα βήματα που θα γίνουν κατά τους προσεχείς μήνες για να μετατραπούν σε πραγματικότητα οι στρατηγικοί στόχοι για την προσεχή πενταετία. Συνοδεύεται από έναν ενδεικτικό κατάλογο στον οποίον μνημονεύονται οι νομοθετικές πρωτοβουλίες και οι πρωτοβουλίες χάραξης πολιτικής που προβλέπονται για το τρέχον έτος [1].

[1] Η ανακοίνωση για τους στρατηγικούς στόχους 2000-2005 [COM(2000)154], το παρόν πρόγραμμα εργασίας, ο ενδεικτικός κατάλογος των ενεργειών που αντιστοιχούν στο πρόγραμμα για το 2000 καθώς και ο λόγος του Προέδρου Prodi στο Ευρωπαϊκό Κοινοβούλιο στις 15 Φεβρουαρίου 2000 ευρίσκονται στον εξυπηρετητή Europa στη διεύθυνση: http://www.europa.eu.int/comm/off/work/index_en.htm.

Όπως και κατά τα προηγούμενα έτη, το πρόγραμμα εργασίας επικεντρώνεται στις νέες νομοθετικές προτάσεις και προτάσεις χάραξης πολιτικής.

Πρέπει όμως να υπενθυμιστεί, κατ' αρχάς, το γεγονός ότι εάν σε ορισμένους τομείς υπάρχουν σχετικά λίγες νέες προτάσεις για το 2000, αυτό οφείλεται συχνά στην μέριμνα που δίνεται στις νέες πρωτοβουλίες που θα πρέπει να περάσουν από το στάδιο των διαβουλεύσεων στο στάδιο της νομοθετικής πρότασης ή/και στην εκτέλεση των ήδη ειλημμένων αποφάσεων.

Στη συνέχεια αξίζει να σημειωθεί ότι αυτή η θεμελιώδης διανοητική εργασία συμπληρώνεται από ένα ευρύ φάσμα επιπλέον ενεργειών που επιχειρούνται από την Επιτροπή και ποικίλλουν, από τη διαχείριση και εφαρμογή από κοινού με τα κράτη μέλη κοινοτικών προγραμμάτων στους τομείς των διαρθρωτικών χρηματοδοτήσεων, της γεωργίας και της κατάρτισης έως την παροχή ανθρωπιστικής βοήθειας εντός της Ευρώπης και σε ολόκληρο τον κόσμο. Αντίστοιχης σημασίας είναι η συνεχής καθημερινή δραστηριότητα της παρακολούθησης της εφαρμογής της ισχύουσας ρύθμισης (ειδικότερα στην εσωτερική αγορά ή τους τομείς κοινής ωφελείας που μόλις πρόσφατα υπόκεινται στους κανόνες ανταγωνισμού), της εφαρμογής των κανόνων ανταγωνισμού, της προάσπισης των συμφερόντων της Κοινότητας στο Ευρωπαϊκό Δικαστήριο, καθώς και οι νέες μορφές συνεργασίας με βάση την από κοινού σύμπραξη, την επισήμανση και την ενθάρρυνση της ανταλλαγής εμπειριών και βέλτιστων πρακτικών μεταξύ εθνικών, περιφερειακών και τοπικών αρχών.

1. Η Ευρωπη, οι γειτονεσ τησ και ο κοσμοσ

1.1. Εξωτερική πολιτική και πολιτική ασφάλειας

Όπως κατέδειξαν τα γεγονότα των τελευταίων 12 μηνών, η Ένωση πρέπει να διαδραματίζει ενεργό ρόλο στην περιφερειακή και την παγκόσμια σκηνή αν θέλει να συμβάλλει στη σταθεροποίηση της ηπείρου μας και τη υλοποίηση των στρατηγικών ευρωπαϊκών στόχων. Η Επιτροπή και ο κ. Solana, ο Ύπατος Αντιπρόσωπος για την κοινή εξωτερική πολιτική και πολιτική ασφάλειας (ΚΕΠΠΑ) εργάζονται στενά και από κοινού. Η απόφαση που ελήφθη από τους αρχηγούς κρατών και κυβερνήσεων κατά το Ευρωπαϊκό Συμβούλιο του Ελσίνκι σχετικά με την θέσπιση κοινής ευρωπαϊκής πολιτικής για την ασφάλεια και την άμυνα, απαιτεί αυξημένη συνοχή της δράσης της Κοινότητας και της ΚΕΠΠΑ. Θα δοθεί ιδιαίτερη προσοχή στην ανάπτυξη μηχανισμού διαχείρισης των μη στρατιωτικής φύσεως κρίσεων και θα υποβληθεί πρόταση ενόψει της ίδρυσης ενός Ταμείου Αμέσου Αντίδρασης. Η Επιτροπή θα επιδιώξει μεγαλύτερη συνέπεια στη δραστηριότητά της που αφορά τα ανθρώπινα δικαιώματα και τον εκδημοκρατισμό, χαράσσοντας μιά νέα στρατηγική για τα ανθρώπινα δικαιώματα.

Ενόψει της διεύρυνσης της Ένωσης, θα αναπτυχθούν ιδιαίτερες στρατηγικές εταιρικές σχέσεις με τις γειτονικές χώρες και περιφέρειες. Ιδιαίτερα, η Επιτροπή θα εξακολουθήσει την πολιτική σταθεροποίησης και συνεργασίας στα Βαλκάνια και, με το Σύμφωνο Σταθερότητας, θα επιδιώξει την ενίσχυση και τη σύγκλιση των προσπαθειών, σε διεθνές επίπεδο, για τη βοήθεια των χωρών της εν λόγω περιοχής. Οι συμφωνίες εταιρικής σχέσης και συνεργασίας και οι κοινές στρατηγικές παρέχουν τη βάση για την ανάπτυξη των σχέσεων με τη Ρωσία και την Ουκρανία. Στενότερη συνεργασία θα επιδιωχθεί και με τις χώρες του Καυκάσου.

Μια διάσκεψη τον Νοέμβριο μεταξύ των αρχηγών κρατών και κυβερνήσεων των χωρών της Ευρωπαϊκής Ένωσης και των χωρών της Μεσογείου αναμένεται ότι θα αναζωπυρώσει τη διαδικασία της Βαρκελώνης, με τη σταδιακή δημιουργία εταιρικών σχέσεων βασιζόμενων στο κράτος δικαίου και την σταθερή ανάπτυξη. Αυτό θα δώσει στην Ευρώπη τη δυνατότητα να ενισχύσει τη συμβολή της στην ειρηνευτική διαδικασία στη Μέση Ανατολή. Μέσω της ανανεωμένης εταιρικής σχέσης Ευρώπης-Μεσογείου, η Ένωση θα φροντίσει να αποδώσει τις πραγματικές διαστάσεις στους ιστορικούς και πολιτικούς δεσμούς της με τις χώρες του Μαγκρέμπ.

Στις σχέσεις μας με τις Ηνωμένες Πολιτείες, θα καταβάλουμε ιδιαίτερη προσπάθεια για να μειωθούν και να απαλειφθούν κατά το δυνατόν οι διαφορές στις διατλαντικές συναλλαγές. Θα πρέπει ουσιαστικά να στηριχθούμε στο σύνολο των κοινών αξιών και συμφερόντων μας για να διαμορφώσουμε μια πραγματική εταιρική σχέση που θα επιτρέψει την από κοινού επίτευξη των στόχων μας όσον αφορά την οικονομία, την πολιτική και την ασφάλεια.

Η Ευρωπαϊκή Ένωση θα επιδιώξει να ενισχύσει τον συντονισμό της με άλλους παγκόσμιους οικονομικούς παράγοντες. Στην Ασία, θα συμβάλει στη σταθερότητα και την ασφάλεια και θα στηρίξει τις οικονομικές μεταρρυθμίσεις. Η Ευρωπαϊκή Ένωση θα επιδιώξει να στηρίξει τις προσπάθειες για να μειωθούν οι εντάσεις στην περιοχή και να βελτιωθεί η εμπορική συνεργασία, ειδικότερα με την Ιαπωνία και την Κορέα. Η Επιτροπή θα επιδιώξει να συσφίξει τις σχέσεις της Κοινότητας με την Λατινική Αμερική και θα συνεχίσει τη διαπραγμάτευση συμφωνιών σύνδεσης με το Mercosur και τη Χιλή. Η Ευρωπαϊκή Ένωση θα στρέψει την προσοχή της στη διασφάλιση της εφαρμογής των αποτελεσμάτων της διάσκεψης κορυφής ΕΕ-Λατινικής Αμερικής που πραγματοποιήθηκε στο Ρίο τον Ιούνιο 1999.

Για να βελτιωθεί η αποτελεσματικότητα της παρουσίας της Ευρωπαϊκής Ένωσης σε ολόκληρο τον κόσμο, οι εξωτερικές υπηρεσίες της Επιτροπής θα αναδιοργανωθούν.

1.2. Πολυμερείς συναλλαγές, ανάπτυξη, ανθρωπιστική βοήθεια

Στις εμπορικές συναλλαγές μας, κύριος στόχος παραμένει η επιδίωξη περαιτέρω ελευθέρωσης των συναλλαγών ως κίνητρο για την πάσης φύσεως ανάπτυξη, ενισχύοντας το βασιζόμενο σε κανόνες σύστημα συναλλαγών προκειμένου να τιθασσευθεί η πρόκληση της παγκοσμιοποίησης, και η αντιμετώπιση των συγκεκριμένων θεμάτων των αναπτυσσομένων χωρών. Η απουσία θετικών αποτελεσμάτων από την υπουργική διάσκεψη του Σηάτλ καθιστά πιο αναγκαία από ποτέ τη συνέχιση των προσπαθειών ώστε να επιτευχθεί συναίνεση με τους εμπορικούς εταίρους μας. Αυτό θα βελτιώσει τις πιθανότητες επιτυχούς διοργάνωσης ενός νέου κύκλου εμπορικών διαπραγματεύσεων. Παράλληλα, η Επιτροπή θα μελετήσει κατά πόσον είναι δυνατόν ή χρειάζεται να γίνουν βελτιώσεις στη λειτουργία του ΠΟΕ (τόσο στα ενδότερα του όσο και στις σχέσεις του με τον εξωτερικό κόσμο). Πρέπει να διατηρηθεί η κεκτημένη ταχύτητα της διαδικασίας λειτουργιών του ΠΟΕ και να αρχίσουν, τους πρώτους μήνες του 2000, οι προγραμματισμένες διαπραγματεύσεις για τις υπηρεσίες και τη γεωργία. Επί πλέον των πολυδιάστατων αυτών στόχων, η Επιτροπή θα επιδιώξει να επιλύσει διάφορα προβλήματα πρόσβασης στην αγορά που υπάρχουν σε διμερείς εμπορικές σχέσεις με τρίτες χώρες.

Παράλληλα με τη συνέχιση και την σύσφιξη των σχέσεων της Κοινότητας με τις αναπτυσσόμενες χώρες, η Επιτροπή θα επαναδιατυπώσει τις πολιτικές της για αναπτυξιακή συνεργασία και θα εξετάσει τον τρόπο με τον οποίο εφαρμόζονται αυτές οι πολιτικές προκειμένου να ενισχύσουν τη συμπληρωματικότητα και τη συνοχή της δράσης μας. Ο στόχος της εξάλειψης της φτώχειας πρέπει να παραμείνει στο επίκεντρο κατά τα προσεχή χρόνια. Πρέπει να αυξηθεί η συμπληρωματικότητα, ο συντονισμός και η συνέπεια της αναπτυξιακής συνεργασίας.

Μέσω της Υπηρεσίας Ανθρωπιστικής Βοήθειας της Ευρωπαϊκής Κοινότητας (ECHO), η Ένωση θα συνεχίσει να είναι ο κατ' εξοχήν χορηγός βοήθειας στον κόσμο. Θα δοθεί ιδιαίτερη προσοχή στην εξέταση των δυνατοτήτων για τη βελτίωση του ρυθμού και της αποτελεσματικότητας των προσπαθειών μας καθώς και της συνεργασίας μας με άλλα θεσμικά όργανα και οργανισμούς.

1.3. Διεύρυνση

Το Ευρωπαϊκό Συμβούλιο του Ελσίνκι αποφάσισε την έναρξη διαπραγματεύσεων με έξι ακόμα χώρες τον Φεβρουάριο 2000 και την αναγνώριση της Τουρκίας ως υποψήφιας προς ένταξη χώρας. Έτσι, φθάνει τις 12 ο αριθμός των χωρών με τις οποίες θα διεξάγονται διαπραγματεύσεις [2]. Οι διαπραγματεύσεις θα προχωρήσουν ανάλογα με το βαθμό προετοιμασίας των υποψηφίων χωρών. Για την Τουρκία η Επιτροπή θα εφαρμόσει μια προενταξιακή στρατηγική, στην οποία θα περιλαμβάνεται εταιρική σχέση για την προσχώρηση. Οι διμερείς σχέσεις και η προετοιμασία για την ένταξη θα συνεχιστούν στο πλαίσιο των ευρωπαϊκών Συμφωνιών και με τη συμμετοχή σε κοινοτικά προγράμματα και οργανισμούς. Εφέτος θα είναι το πρώτο πλήρες έτος της αυξημένης χρηματοδοτικής στήριξης των υποψηφίων χωρών μέσω του προγράμματος PHARE, του ISPA (διαρθρωτική χρηματοδότηση για το περιβάλλον και τις μεταφορές), και του SAPARD (χρηματοδότηση της γεωργίας). Η Επιτροπή θα παρουσιάσει επίσης την στρατηγική της για τις επικοινωνίες, για να εξασφαλίσει ευρεία κατανόηση και αποδοχή της διεύρυνσης τόσο στα κράτη μέλη όσο και στις υποψήφιες χώρες.

[2] Βουλγαρία, Κύπρος, Τσεχική Δημοκρατία, Εσθονία, Ουγγαρία, Λεττονία, Λιθουανία, Μάλτα, Πολωνία, Ρουμανία, Σλοβακία και Σλοβενία.

2. Οικονομικο και Κοινωνικο Προγραμμα

Κύριος στόχος του νέου οικονομικού και κοινωνικού προγράμματος θα είναι η ανάπτυξη μακροπρόθεσμης στρατηγικής για τη δημιουργία ανταγωνιστικής, καινοτόμου, ολοκληρωμένης και ανοικτής οικονομίας βασισμένης στη γνώση. Μόνο μια τέτοια οικονομία θα προωθήσει έντονη και σταθερή πρόοδο που θα επιτευχθεί μέσω πολιτικών με στόχο την πλήρη απασχόληση και την υποστήριξη της κοινωνικής συνοχής. Στα πλαίσια αυτά θα εμπνέεται πλήρως από την έννοια της σταθερής οικονομικής ανάπτυξης.

Οι οικονομικές επιδόσεις, η απασχόληση και η κοινωνική συνοχή αλληλοενισχύονται. Δεδομένου ότι αυτά είναι αλληλένδετα, απαιτείται συνολική και συνεκτική δράση σε όλα τα επίπεδα της Ένωσης, εάν θέλουμε να ανταποκριθούμε στην εξέλιξη μιας οικονομίας όλο και πιο ολοκληρωμένης και ανοιχτής.

Το έκτακτο Ευρωπαϊκό Συμβούλιο στη Λισσαβώνα τον ερχόμενο Μάρτιο με θέμα «Η απασχόληση, οι οικονομικές μεταρρυθμίσεις και η κοινωνική συνοχή - προς μια Ευρώπη στηριζόμενη στην καινοτομία και τη γνώση» θα συμβάλει προς τον σκοπό αυτό. Θα βοηθήσει σημαντικά στη χάραξη του οικονομικού και κοινωνικού προγράμματος για τα επόμενα χρόνια.

2.1. Οικονομική και Νομισματική Ένωση, ευρώ, διαχείριση της μετάπλασης της ευρωπαϊκής οικονομίας

Οι προσπάθειες μας θα επικεντρωθούν στις δράσεις εκείνες που θα κριθούν ικανές να επιφέρουν σε ευρωπαϊκό επίπεδο μιά πραγματική προστιθέμενη αξία στα οικονομικά επιτεύγματα της προηγούμενης δεκαετίας. Μεταξύ αυτών περιλαμβάνονται μειώσεις επιτοκίων και χαμηλοί και συγκλίνοντες δείκτες πληθωρισμού. Στόχος μας πρέπει να είναι να συμπληρωθεί η οικονομική σταθερότητα με νέο οικονομικό δυναμισμό.

Η Οικονομική και Νομισματική Ένωση, και μαζί με αυτήν το ευρώ, συμβάλλουν στο περιβάλλον των υγιών δημοσίων οικονομικών, της σταθερότητας και της επιχειρηματικής εμπιστοσύνης. Αυτό μεταφράζεται σε ανάπτυξη και θέσεις απασχόλησης. Σήμερα επικρατεί στην Ένωση μια μοναδική οικονομική προοπτική. Τόσο η μακρο-οικονομική συντονιστική πολιτική, όσο και οι κατευθυντήριες γραμμές για την απασχόληση και η διαδικασία του Κάρντιφ για την διαρθρωτική μεταρρύθμιση, όλα αποτελούν απόδειξη ενός ευρωπαϊκού προτύπου διακυβέρνησης στην οποία οι εθνικές συντονιστικές πολιτικές και οι κοινοτικές πολιτικές αλληλοσυμπληρώνονται και αλληλοενισχύονται. Η παρακολούθηση και ο συντονισμός των οικονομικών και νομισματικών πολιτικών στα κράτη μέλη θα συνεχιστεί και θα πρέπει να ενισχυθεί περισσότερο με άξονα τις ετήσιες ευρείες κατευθυντήριες γραμμές οικονομικής πολιτικής.

Βασικός στόχος θα είναι ο εκσυγχρονισμός των οικονομιών της Ευρώπης και ο εφοδιασμός πολιτών και εργατικού δυναμικού με προσόντα απαραίτητα σε μια ηλεκτρονικά συνδεδεμένη κοινωνία της πληροφορίας. Χάρη στην προώθηση της μετάβασης προς την ψηφιακή οικονομία, η υλοποίηση της πρωτοβουλίας eEurope του προέδρου Prodi πιθανότατα θα συμβάλει τα μέγιστα στον εν λόγω στόχο.

Η σημασία της εκπαίδευσης και της κατάρτισης των πολιτών καθ' όλο τον ενεργό βίο τους αποτελεί αποφασιστικό παράγοντα. Η Επιτροπή θα προτείνει ένα σχέδιο δράσης για τις μελλοντικές προτεραιότητες για να εξασφαλίσει ότι θα γίνεται πλήρης χρήση των νέων τεχνολογιών στην εκπαίδευση και, ειδικότερα, για να καθορίσει μια στρατηγική που θα εξασφαλίζει ότι η πρόσβαση στο Internet, το υλικό πολυμέσων και το κατάλληλα εκπαιδευμένο διδακτικό προσωπικό αποτελούν πραγματικότητα σε κάθε αίθουσα διδασκαλίας από τώρα μέχρι το 2002. Θα παρουσιάσει επίσης ανακοίνωση με θέμα την αναγκαιότητα να αποτελέσει η Ευρώπη χώρο δια βίου μάθησης, και θα εξακολουθήσει να προωθεί τη συνεργασία, τις περιόδους σπουδών στο εξωτερικό, και τις ανταλλαγές στο πλαίσιο προγραμμάτων όπως τα SOCRATES και LEONARDO τα οποία θα ξεκινήσουν εντός του έτους.

Η προετοιμασία για την κυκλοφορία των χαρτονομισμάτων και κερμάτων ευρώ το 2002 θα συνεχιστεί. Θα περιλαμβάνει ενισχυμένη στρατηγική ενημέρωσης για την προετοιμασία των επιχειρήσεων και καταναλωτών, καθώς και πρόταση κανονισμού για την καταπολέμηση της παραχάραξης.

2.2. Εκσυγχρονισμός του κοινωνικού προτύπου μας, ενίσχυση της κοινωνικής συνοχής

Η περαιτέρω προσέγγιση της Ευρώπης προς τους πολίτες της θα αποτελέσει τον καθοριστικό μοχλό για το ευρωπαϊκό πρόγραμμα για την απασχόληση και τα κοινωνικά θέματα κατά το έτος 2000 και πέρα από αυτό. Έχει μεγάλη σημασία πριν από όλα να εξασφαλιστεί ότι η διαχείριση της μετάπλασης της κοινωνίας και της οικονομίας γίνεται με τέτοιο τρόπο που μεγιστοποιεί τις ευκαιρίες συμμετοχής στην κοινωνία και προάγει την κοινωνική συνοχή. Ο εκσυγχρονισμός του ευρωπαϊκού κοινωνικού προτύπου έχει καταστεί αναγκαίος λόγω των ριζικών κοινωνικών και οικονομικών αλλαγών, ιδίως όσον αφορά τη διεθνοποίηση, την τεχνολογική καινοτομία και τις δημογραφικές τάσεις. Όλα αυτά συνιστούν παράγοντες μιας αναδυόμενης οικονομίας που βασίζεται στη γνώση.

Ένα νέο πρόγραμμα κοινωνικής δράσης θα υποβληθεί εντός του έτους.

Περισσότερες και καλύτερες θέσεις απασχόλησης αποτελεί κεντρικό στόχο της Επιτροπής. Η ενίσχυση της ευρωπαϊκής στρατηγικής γιά την απασχόληση προσφέρει ένα λειτουργικό μέσο πρόοδου στον τομέα αυτόν, ιδίως καθώς το 2000 είναι το πρώτο έτος της νέας γενιάς προγραμμάτων του Ευρωπαϊκού Κοινωνικού Ταμείου (ΕΚΤ). Η παρακολούθηση των πρακτικών απασχόλησης στα κράτη μέλη και ο καθορισμός κατευθυντήριων γραμμών για την απασχόληση τις πρώτες εβδομάδες του φθινοπώρου θα πλαισιωθούν από προσπάθειες να βελτιωθεί η διαθεσιμότητα δεδομένων, ειδικότερα αυτών που καλύπτουν τον τομέα των υπηρεσιών.

Η Επιτροπή θα εξακολουθήσει να υποστηρίζει τον κοινωνικό διάλογο στο επίπεδο της Ευρωπαϊκής Ένωσης. Επίσης, θα ενθαρρύνει τους κοινωνικούς εταίρους να επαυξήσουν τη συμμετοχή τους στη στρατηγική απασχόλησης. Σύμφωνα με το Πράσινο Βιβλίο της, η Επιτροπή θα εγκαινιάσει το πρώτο στάδιο διαβουλεύσεων μεταξύ των κοινωνικών εταίρων για την προσαρμοστικότητα και τον εκσυγχρονισμό της οργάνωσης και των συνθηκών εργασίας.

Η Επιτροπή θα ενισχύσει τη συνεργασία ανάμεσα στα κράτη μέλη όσον αφορά τον εκσυγχρονισμό και τη σταθερότητα των συστημάτων κοινωνικής προστασίας, περιλαμβανομένων και των συνταξιοδοτικών συστημάτων.

Η ισότητα των φύλων θα είναι επίσης σημαντική στις κατευθύνσεις της πολιτικής μας. Η Επιτροπή θα δημοσιεύσει το πέμπτο πρόγραμμα-πλαίσιο υπέρ της ισότητας των φύλων. Η Επιτροπή θα αναλάβει πρωτοβουλία για την συνεργασία, σε επίπεδο Ευρωπαϊκής Ένωσης, ανάμεσα στα κράτη μέλη σχετικά με την κοινωνική αφομοίωση και θα υποβάλει προτάσεις για το σκοπό αυτό δυνάμει των κοινωνικών διατάξεων της συνθήκης (άρθρο 137 ΕΚ). Θα συνεχίσει να εργάζεται για την εφαρμογή των μέτρων καταπολέμησης των διακρίσεων που προτάθηκαν το 1999, δυνάμει του άρθρου 13 ΕΚ.

2.3. Οικονομική και κοινωνική συνοχή

Η Επιτροπή θα συνεχίσει να επιδιώκει την οικονομική και κοινωνική συνοχή προκειμένου να μειωθούν οι ανισότητες όσον αφορά το επίπεδο ανάπτυξης των περιφερειών της Ένωσης. Για την εφαρμογή των στόχων του προγράμματος δράσης Agenda 2000 στον εν λόγω τομέα, θα χρησιμοποιηθούν όλα τα υφιστάμενα μέσα: το Ευρωπαϊκό κοινωνικό ταμείο, το Ευρωπαϊκό περιφερειακό ταμείο, το ΕΓΤΠΕ, το ΧΜΠΑ και το Ταμείο συνοχής. Θα ενισχυθεί η διαχείριση των διαρθρωτικών ταμείων σε συνεργασία με τα κράτη μέλη, με πλήρη χρήση των διατάξεων των νέων κανονισμών. Θα ληφθούν οι πρώτες αποφάσεις για τη νέα γενιά οικονομικών αναπτυξιακών προγραμμάτων που συγχρηματοδοτούνται από τα διαρθρωτικά ταμεία, καθώς και στο πλαίσιο των ειδικών κοινοτικών πρωτοβουλιών. Θα συνεχιστούν οι εργασίες που θα εξασφαλίσουν ότι, μέχρι το τέλος του έτους, θα έχει ολοκληρωθεί ο γενικός στρατηγικός προγραμματισμός που θα επιτρέψει στα κράτη μέλη να αναπτύξουν τον λεπτομερή σχεδιασμό τους. Θα θεσπιστούν επίσης κατευθυντήριες οδηγίες που θα καλύπτουν όλες τις κοινοτικές πρωτοβουλίες (INTERREG III, EQUAL, LEADER+ και URBAN II). Θα εγκαινιαστούν έργα στο πλαίσιο του Ταμείου συνοχής.

Η Επιτροπή θα δημοσιεύσει την δεύτερη έκθεση περί συνοχής που προβλέπεται στο άρθρο 159 της συνθήκης, στην οποία θα αξιολογείται η πρόοδος που σημειώθηκε ως προς την κοινωνική και οικονομική συνοχή και θα αναζητήσει τρόπους με τους οποίους η περιφερειακή πολιτική θα υλοποιήσει τους στόχους της σε μιά διευρυμένη Ευρώπη.

Επιπλέον, θα αναληφθούν και πάλι δράσεις που αποσκοπούν στο να λαμβάνονται υπόψη οι ιδιομορφίες των πλέον απομακρυσμένων περιοχών της Ένωσης, σύμφωνα με το άρθρο 299 παράγραφος 2 της συνθήκης. Αυτό θα αφορά πολλές από τις κοινοτικές πολιτικές πέρα από τα κατ' εξοχήν θέματα οικονομικής και κοινωνικής συνοχής.

2.4. Ενιαία αγορά, χρηματοπιστωτικές υπηρεσίες και φορολογία

Η νέα στρατηγική για την ενιαία αγορά, που επικυρώθηκε στο Ευρωπαϊκό Συμβούλιο του Ελσίνκι, απαιτεί από την Επιτροπή να αναθεωρήσει και να εκσυγχρονίσει τους στόχους της για την άρση των εμποδίων στην αρμονική λειτουργία της ενιαίας αγοράς. Κεντρικό σημείο της νέας στρατηγικής είναι η διαδικασία της ετήσιας αναθεώρησης και εκσυγχρονισμού των στόχων υπό το πρίσμα της ανάλυσης των εθνικών αγορών και της επιτευχθείσας προόδου. Η πρώτη αναθεώρηση θα γίνει τον Απρίλιο, για να εξασφαλιστεί ότι η ανάπτυξη της ενιαίας αγοράς μπορεί επίσης να συμβάλει στις ευρείες κατευθυντήριες γραμμές οικονομικής πολιτικής που θα υποβληθούν στο Ευρωπαϊκό Συμβούλιο τον Ιούνιο. Η Επιτροπή θα συνεχίσει να αξιολογεί συγκριτικά την πρόοδο και να ενθαρρύνει την κοινοποίηση των βέλτιστων πρακτικών καθώς και την αξιολόγηση από τους εταίρους. Ιδιαίτερη προσοχή θα δοθεί καθ' όλη τη διάρκεια του έτους στους κανόνες δημοσίων προμηθειών της Ευρώπης, και τις ταχυδρομικές υπηρεσίες. Θα εκτιμηθεί κατά πόσον απαιτείται περαιτέρω προσαρμογή των κανόνων της ενιαίας αγοράς για να αντιμετωπιστεί η πρόκληση του ηλεκτρονικού εμπορίου. Προέχει κυρίως η εξασφάλιση προβλέψιμου περιβάλλοντος όπου οι αντίστοιχες επιχειρήσεις θα μπορούν να αναπτυχθούν, υπό τον όρο ότι θα προσφέρουν στους καταναλωτές υψηλό επίπεδο προστασίας και αποτελεσματικά μέσα επανόρθωσης. Ο διάλογος με τους πολίτες και οι μηχανισμοί του ανάδρασης θα ενισχυθούν για να βοηθήσουν τους καταναλωτές και τους πολίτες να συμμετάσχουν ενεργά στην αγορά που καλύπτει όλη την Ένωση. Μέσα στο έτος θα ληφθούν αποφάσεις στο πλαίσιο της κοινοτικής νομοθεσίας για την προστασία των δεδομένων σχετικά με την αποτελεσματικότητα κανόνων προστασίας δεδομένων ορισμένων τρίτων χωρών.

Σημαντικότατο στοιχείο των δραστηριοτήτων της ενιαίας αγοράς θα αποτελέσουν τα περαιτέρω βήματα για την υλοποίηση του σχεδίου δράσης για τις χρηματοπιστωτικές υπηρεσίες, δεδομένης της ενδεχόμενης συμβολής αυτού του τομέα στη δημιουργία θέσεων απασχόλησης και τον ανταγωνισμό. Προτεραιότητες για το έτος 2000 θα είναι η ανάπτυξη πλαισίου για την αγορά χρεογράφων και τις επενδυτικές υπηρεσίες, και η εξασφάλιση αποτελεσματικών εγγυήσεων για τους καταναλωτές και τους επενδυτές. Η νομοθετική δραστηριότητα θα επικεντρωθεί στη χάραξη νομικού πλαισίου για τις συμπληρωματικές συντάξεις, την τροποποίηση της υφιστάμενης νομοθεσίας για τους ασφαλειομεσίτες (μεσολαβητές ασφάλισης) και την αναθεώρηση οδηγίας περί δανείων με σκοπό να γίνει ευκολότερο για τις επιχειρήσεις να βρίσκουν κεφάλαια σε πανευρωπαϊκό επίπεδο. Άλλες μη νομοθετικές πρωτοβουλίες θα αφορούν τις τιμές λιανικού εμπορίου, τους κανόνες λογιστικής καταγραφής, την προσαρμογή του δημοσιονομικού κανονισμού υπό το πρίσμα του ηλεκτρονικού εμπορίου και την πιθανή αναθεώρηση της οδηγίας περί επενδυτικών υπηρεσιών.

Στον χώρο της φορολογίας, με βάση τις μακροπρόθεσμες προτεραιότητες αναχαίτισης της διάβρωσης ορισμένων κατηγοριών φορολογικών εσόδων, την άρση των φορολογικών εμποδίων στο εσωτερικό της ενιαίας αγοράς και την δημιουργία φορολογικών συστημάτων φιλικότερων προς την απασχόληση, η Επιτροπή θα συνεχίσει τις προσπάθειες εκσυγχρονισμού και απλούστευσης του συστήματος ΦΠΑ και του συστήματος των ειδικών φόρων κατανάλωσης. Η Επιτροπή θα προτείνει ανακοινώσεις για την μελλοντική στρατηγική για τη φορολογία και την τελωνειακή ένωση. Θα προτείνει επίσης τροποποιήσεις της ισχύουσας νομοθεσίας ΦΠΑ για την προσαρμογή της στο ηλεκτρονικό εμπόριο.

2.5. Επιχειρήσεις, ανταγωνιστικότητα και ανταγωνισμός

Η ενίσχυση των επιχειρήσεων και της καινοτομίας θα συμβάλει στη διατήρηση και τη βελτίωση της ανταγωνιστικής θέσης της Ένωσης στην παγκόσμια οικονομία. Η προώθηση του επιχειρηματικού πνεύματος στην Ευρώπη, σε συνδυασμό με μέτρα για τη βελτίωση της ανταγωνιστικότητας των ευρωπαϊκών επιχειρήσεων, θα είναι ο κύριος στόχος της σχετικής κοινοτικής πολιτικής. Η δράση αυτή θα συμβαδίζει με άλλες πολιτικές προτεραιότητες, όπως η προστασία του περιβάλλοντος και των καταναλωτών. Η ανάπτυξη της ενιαίας αγοράς αγαθών και υπηρεσιών θα συμβάλει επίσης στην ανταγωνιστικότητα.

Σε ανακοίνωση, την άνοιξη, για τις επιχειρήσεις θα εκτεθεί η νέα στρατηγική για τις επιχειρήσεις και την ανταγωνιστικότητα, μαζί με το νέο πολυετές πρόγραμμα για τις επιχειρήσεις και το επιχειρηματικό πνεύμα. Άλλες ενέργειες θα επικεντρωθούν στην αξιολόγηση της προόδου που έγινε σε ευρωπαϊκό και εθνικό επίπεδο στην απλούστευση του επιχειρησιακού περιβάλλοντος, και στην προβολή των χρηστών πρακτικών. Όπως αναφέρεται στην πρωτοβουλία eEurope, η Επιτροπή θα συμπληρώσει αναθεώρηση των υφιστάμενων χρηματοδοτικών μέσων για την καινοτομία και το επιχειρησιακό κεφάλαιο. Θα προβεί σε προτάσεις για τον επαναπροσανατολισμό των κοινοτικών χρηματοδοτικών μέσων προς τη στήριξη της καινοτομίας και του κινδύνου. Δεδομένης της στροφής της οικονομίας προς τις επιγραμμικές (on-line) υπηρεσίες και δραστηριότητες, μεγαλύτερη προσοχή, θα δοθεί κυρίως στην ετήσια έκθεση για την ανταγωνιστικότητα, τις βιομηχανίες υπηρεσιών, και την καινοτομία.

Η Επιτροπή θα εξακολουθήσει να μεριμνά για την αυστηρή εφαρμογή των κανόνων του ανταγωνισμού. Η συνεχιζόμενη διαδικασία της αναμόρφωσης των εν λόγω κανόνων στους τομείς anti-trust, του ελέγχου των συγχωνεύσεων και των κρατικών ενισχύσεων, θα αυξήσει την αποτελεσματικότητά τους. Θα βοηθήσουν να καταστεί η ευρωπαϊκή αγορά περισσότερο ελκυστική και ανταγωνιστική. Στον τομέα του anti-trust, θα απλουστευθούν οι υφιστάμενοι διαδικαστικοί κανόνες όσον αφορά την εφαρμογή της νομοθεσίας. Θα παρασχεθεί καθοδήγηση στις επιχειρήσεις σχετικά με τον τρόπο εφαρμογής των νέων κανόνων κάθετων συμφωνιών. Θα επανεξεταστεί ο χειρισμός των οριζόντιων συμφωνιών συνεργασίας. Καθοδήγηση θα παρασχεθεί επίσης από την Επιτροπή ως προς τις διάφορες πλευρές των κανόνων ελέγχου των συγχωνεύσεων. Θα εκδόσει έκθεση αξιολόγησης για τον κανονισμό απαλλαγών κατά κατηγορίες στη διανομή αυτοκινήτων (ο οποίος λήγει το 2002) και θα υποβάλει κανονισμό για την ανανέωση των απαλλαγών κατά κατηγορίες για τις κοινοπραξίες ναυτιλιακών εταιρειών τακτικών γραμμών.

Η προσοχή για τις κρατικές ενισχύσεις θα στραφεί στη θέσπιση κανονισμών για τις απαλλαγές κατά κατηγορία που θα καλύπτει τις ενισχύσεις για τις ΜΜΕ, την κατάρτιση και την απασχόληση. Η διαφάνεια των χρηματοπιστωτικών διευθετήσεων μεταξύ κράτους και κοινωφελών επιχειρήσεων θα αυξηθεί και θα θεσπιστούν νέοι κανόνες για ενίσχυση τόσο στους τομείς του κινηματογράφου και της τηλεόρασης, όσο και της αυτοκινητοβιομηχανίας.

Η διεθνής διάσταση του ανταγωνισμού και των περιπτώσεων συγχώνευσης αποκτά όλο και μεγαλύτερη σημασία. Θα αυξηθούν οι διμερείς επαφές με τους κατ'εξοχήν εμπορικούς εταίρους μας. Επίσης θα ενισχυθεί η εφαρμογή πολυμερούς πλαισίου.

2.6. Κοινωνία της πληροφορίας, έρευνα

Η υλοποίηση της πρωτοβουλίας "eEurope" θα ευρίσκεται στο κέντρο των πολιτικών της κοινωνίας της πληροφορίας της Κοινότητας. Σε απόλυτη προτεραιότητα έναντι των άλλων θα είναι, κατά το πρώτο ήμισυ του τρέχοντος έτους, η συμπλήρωση και επενεξέταση του κανονισμού για τις επικοινωνίες που πρωτοάρχισε τον Νοέμβριο 1999 και αποσκοπεί στην περαιτέρω προώθηση του ανταγωνισμού, καθώς και στην απλούστευση της υφιστάμενης νομοθεσίας και την προσαρμογή της στην πραγματικότητα της ηλεκτρονικής οικονομίας και τη σύγκλιση των τεχνολογιών και των βιομηχανιών επικοινωνίας. Αυτό θα οδηγήσει σε δέσμη νομοθετικών μέτρων που θα καλύπτουν την παροχή αδειών, την καθολική υπηρεσία, τη διασύνδεση και μέτρα για την πρόσβαση και την προστασία των δεδομένων. Παράλληλα, θα δοθεί ιδιαίτερη προσοχή στη συνέχιση της διεθνούς συνεργασίας σε διάφορα βήματα προκειμένου να προωθηθεί μια κοινή κανονιστική αντιμετώπιση των επιπτώσεων της κοινωνίας της πληροφορίας. Επιπλέον, θα εξεταστεί η ανάγκη για ενισχυμένη συνεργασία σε σχέση με τη διαχείριση του φάσματος ραδιοφωνικών συχνοτήτων. Θα εγκριθούν ανακοινώσεις σχετικά με την εγκληματικότητα στον κυβερνοχώρο, για τις πρόσφατες εξελίξεις στη διαχείριση του Internet και τα αποτελέσματα των διαβουλεύσεων πάνω στο Πράσινο Βιβλίο για την πρόσβαση στις πληροφορίες του δημόσιου τομέα. Η Επιτροπή θα υποστηρίξει τη δημιουργία μιας ενιαίας διεύθυνσης ".eu" στο Internet, ώστε να συνυπάρχει παράλληλα με τις υπάρχουσες σε ανώτερο επίπεδο εθνικές ενδείξεις. Τέλος, θα προτείνει διάδοχο πρόγραμμα στο πρόγραμμα INFO 2000 που συνέβαλε σε τόσο μεγάλο βαθμό στη στήριξη της ευρωπαϊκής παραγωγής περιεχομένου πολυμέσων.

Στον τομέα της έρευνας, επιπλέον της επί ημερήσιας βάσης διαχείρισης του 5ου προγράμματος-πλαίσιο, που καλύπτει ευρύ φάσμα ερευνητικής δραστηριότητας, έχει ξεκινήσει ουσιαστική συζήτηση για τον ρόλο της έρευνας και τις ανάγκες της οικονομίας της Ευρώπης. Η Επιτροπή προτείνει τη δημιουργία ενός ευρωπαϊκού ερευνητικού χώρου. Η πρωτοβουλία αυτή έχει ως σημείο εκκίνησης το γεγονός ότι υπάρχει σημαντικό χάσμα μεταξύ των ερευνητικών προσπαθειών στα κράτη μέλη και των αντίστοιχων των κυριότερων ανταγωνιστών μας. Επιπλέον, υπάρχει έλλειψη συνοχής εντός των ίδιων των προσπαθειών και ο αντίκτυπος είναι μικρότερος από τα αναμενόμενα.

Με βάση την πενταετή έκθεση αξιολόγησης, η Επιτροπή θα υποβάλει τους πρώτους προσανατολισμούς σχετικά με το μελλοντικό έκτο πρόγραμμα-πλαίσιο. Στο τομέα της πολιτικής για το διάστημα, θα συνεχιστεί η προσπάθεια για την ανάπτυξη γενικής στρατηγικής, η οποία θα συγκεντρώνει όλους τους ενδιαφερόμενους φορείς και θα κάνει χρήση των συνεργιών που υφίστανται μεταξύ της Ένωσης και του Ευρωπαϊκού Οργανισμού Διαστήματος.

2.7. Γεωργία και αλιεία

Αν και στη γεωργία και στην αλιεία είναι λιγότερο αισθητές οι επιπτώσεις των σημερινών τεχνολογικών μεταλλαγών, εντούτοις οι τομείς αυτοί ακολουθούν τη διαδικασία προσαρμογής τους στις παγκόσμιες πιέσεις, τις προκλήσεις της διεύρυνσης, τις επιστημονικές εξελίξεις, τον αντίκτυπο των περιβαλλοντικών πιέσεων και την ανησυχία των καταναλωτών όσον αφορά την ποιότητα και την ασφάλεια των προϊόντων. Στον γεωργικό τομέα, η δράση θα κατανεμηθεί μεταξύ της δράσης στο διεθνές επίπεδο και εκείνης στο επίπεδο της Ένωσης. Στο διεθνές επίπεδο υπάρχει ανάγκη να διασφαλιστεί το ευρωπαϊκό γεωργικό πρότυπο σε όλες τις διεθνείς εμπορικές διαπραγματεύσεις, να συναφθούν ορισμένες διμερείς διεθνείς συμφωνίες, και να στηριχθεί η διαδικασία της διεύρυνσης, συμπεριλαμβανομένης και της εφαρμογής προενταξιακής στρατηγικής. Στο εσωτερικό της Ένωσης, η δράση θα στραφεί προς την εφαρμογή προγραμμάτων και αλλαγών που εισήχθησαν με την συμφωνία της Agenda 2000 για την μελλοντική χρηματοδότηση της κοινής γεωργικής πολιτικής (ΚΓΠ), καθώς επίσης και προσπάθειες για την προαγωγή της ποιότητας γεωργικών προϊόντων και τη βελτίωση της σύνθετης νομοθεσίας. Εξάλλου, η έγκριση πάνω από 150 έργων ανάπτυξης της υπαίθρου θα συμβάλει στην προβολή αυτής της πλευράς της γεωργικής πολιτικής. Επιπλέον τομείς δραστηριότητας θα είναι η συμπερίληψη της περιβαλλοντικής διάστασης στην ΚΓΠ και η ανάγκη αντιμετώπισης των προβλημάτων σε ορισμένες συγκεκριμένες αγορές (κυρίως ελαιολάδου, ζάχαρης, όρυζας και χοιρείου κρέατος).

Η Επιτροπή θα συνεχίσει την επιδίωξη του στόχου της να βελτιωθεί ο ανταγωνισμός και η σταθερότητα του αλιευτικού τομέα. Θεμελιώδους σημασίας είναι να ευρεθεί σημείο εξισορρόπησης μεταξύ της αλιευτικής ικανότητας και του ύψους των αλιευτικών αποθεμάτων, και να εφαρμοστούν οι αποφάσεις για τις αγορές και τις διαρθρώσεις που ελήφθησαν από το Συμβούλιο στο τέλος του 1999. Μια σημαντική πλευρά θα είναι προτάσεις για την παγίωση περισσότερων των 20 υφιστάμενων κανονισμών εντός του ιδίου νομικού κειμένου. Κατά τη διατύπωση της κατάλληλης νομοθεσίας, η Επιτροπή θα δώσει ιδιαίτερη προσοχή στη συνέπεια των επιδιώξεων που εχουν θεσπισθεί με την περιβαλλοντική και αναπτυξιακή πολιτική. Σημαντική σε διεθνές επίπεδο προτεραιότητα θα είναι η σύναψη νέου πλαισίου συνεργασίας για την αλιεία με το Μαρόκο. Η Επιτροπή θα επιδιώξει την πρόοδο στο θέμα της συμμετοχής της Κοινότητας στους περιφερειακούς οργανισμούς αλιείας.

3. Στην υπηρεσια του πολιτη

Πέρα από την εμπορική και κοινωνική Ευρώπη, οι πολίτες στρέφονται όλο και περισσότερο προς την Ευρώπη για την επίλυση τοπικών και περιφερειακών προβλημάτων που αφορούν την καθημερινή τους ζωή και απαιτούν κοινή απόκριση. Πρόκειται για θέματα σχετικά με το περιβάλλον, την ποιότητα της διατροφής τους, τα δικαιώματά τους ως καταναλωτών, την επιθυμία τους για ασφάλεια κατά τις μετακινήσεις τους, ή τις ανησυχίες τους για την εγκληματικότητα, τη δικαιοσύνη και την μετανάστευση, όπου κατανοούν ότι καθένα από τα προβλήματα αυτά υπερβαίνει τα εθνικά τους σύνορα. Παράλληλα, αναγνωρίζουν στην Ευρώπη τον πλούτο της πολυμορφίας και των ποικίλλων πολιτισμών, που διαμορφώνει ένα αίσθημα ευρωπαϊκής, εθνικής ή τοπικής ταυτότητας.

3.1. Περιβάλλον

Θα δοθεί έμφαση στην ανάπτυξη του 6ου προγράμματος περιβαλλοντικής δράσης, το οποίο θα αποτελέσει τον περιβαλλοντικό πυλώνα ενός πλέον ολοκληρωμένου προγράμματος αειφόρου ανάπτυξης που θα προετοιμαστεί ενόψει της διάσκεψης το έτος 2002, σε συνέχεια εκείνης στο Ρίο πριν μία δεκαετία. Βασική πρόκληση παραμένει ο συμβιβασμός αειφόρου περιβαλλοντικής ανάπτυξης αφενός και κοινωνικής προόδου και σταθερής οικονομικής ανάπτυξης αφετέρου. Το μελλοντικό πρόγραμμα θα αντλεί από την πείρα του προηγούμενου προγράμματος και τις αυξανόμενες προσδοκίες των πολιτών ως προς το περιβάλλον. Για την ανταπόκριση σ' αυτές τις προσδοκίες θα δοθεί και πάλι προσοχή στην εφαρμογή των υφιστάμενων κανόνων, και θα ληφθούν μέτρα για τη βελτίωση της πρόσβασης σε πληροφορίες που αφορούν το περιβάλλον. Βασικό στοιχείο της περιβαλλοντικής στρατηγικής θα είναι η συνέχιση της διαδικασίας ώστε να λαμβάνεται υπόψη η περιβαλλοντική διάσταση στους άλλους τομείς και τις λοιπές κοινοτικές πολιτικές. Ειδική δράση θα αναληφθεί για τη βελτίωση του νομικού πλαισίου για τους γενετικά τροποποιημένους οργανισμούς, και τη συμπλήρωση της νομοθεσίας για την ποιότητα του ύδατος και του αέρα. Θα δημοσιευτεί Λευκό Βιβλίο για την περιβαλλοντική ευθύνη. Η Επιτροπή θα παρουσιάσει την στρατηγική της για την επεξεργασία του PVC στο μέλλον και την χημική βιομηχανία.

3.2. Ασφάλεια τροφίμων, δημόσια υγεία, εμπιστοσύνη των καταναλωτών

Πάνω απ' όλα στις προσδοκίες του καταναλωτή ευρίσκεται εκείνη σχετικά με την ασφάλεια και την υψηλή ποιότητα των τροφίμων. Στις αρχές Ιανουαρίου, η Επιτροπή ενέκρινε το Λευκό Βιβλίο για την ασφάλεια των τροφίμων, όπου προτείνεται η σύσταση μιας ευρωπαϊκής Αρχής για τα τρόφιμα, ο καθορισμός αρχών για την ασφάλεια των τροφίμων, ανίχνευσης, καθώς και διαδικασίες ελέγχου και έκτακτης ανάγκης εφαρμοζόμενες σε όλη την πορεία των τροφίμων, από το αγρόκτημα στο τραπέζι. Η Επιτροπή θα εργαστεί για να φέρει εις πέρας το πρόγραμμά της το οποίο αποτελεί συνολική μεταρρύθμιση της νομοθεσίας περί τροφίμων. Η ορθή μεταχείριση των ζώων κατά την εκτροφή και τη μεταφορά είναι ένα άλλο σημείο για το οποίο θα αναληφθούν νομοθετικές πρωτοβουλίες.

Γενικότερα, η Επιτροπή θα εκδώσει, κάνοντας χρήση των νέων εξουσιών που της προσδίδει η συνθήκη του Άμστερνταμ, ανακοίνωση σχετικά με μιά στρατηγική υγείας για την Ευρωπαϊκή Ένωση στην οποία θα υποδεικνύονται τρόποι για να τεθούν σε ισχύ οι υγειονομικές και συναφείς διατάξεις της συνθήκης. Η εν λόγω ανακοίνωση θα συμπληρώσει ένα πρόγραμμα δράσης για την υγεία, την περαιτέρω ανάπτυξη συστημάτων προειδοποίησης μεταξύ κρατών μελών σχετικά με τις μεταδοτικές ασθένειες και οδηγία για την προώθηση υψηλών προτύπων όσον αφορά το αίμα και τα παράγωγα αίματος.

Γνώμονας των σχετικών με τους καταναλωτές ενεργειών που θα διεξαχθούν κατά το 2000 παραμένει η απάντηση των προσδοκιών τους με την πρόβλεψη κανόνων για την προστασία των δικαιωμάτων τους σε μια πολύμορφη, όλο και περισσότερο επιγραμμική (on-line) και χωρίς σύνορα οικονομία. Προτεραιότητα θα δοθεί στην ασφάλεια προϊόντων και υπηρεσιών, στην παραπλανητική διαφήμιση, στα ενυπόθηκα δάνεια και τις πιστώσεις για τους καταναλωτές, στη βελτίωση της συνεργασίας μεταξύ εθνικών διοικήσεων και θέματα σχετικά με την πρόσβαση στις κοινωφελείς και άλλες υπηρεσίες γενικού συμφέροντος.

3.3. Μεταφορές, ενέργεια

Τους πολίτες θα εξακολουθήσει να τους απασχολεί η κινητικότητα, οι καθυστερήσεις των αερομεταφορών, οι συνέπειες της κυκλοφοριακής συμφόρησης και των ενεργειακών επιλογών στο περιβάλλον, η ασφάλεια των εναέριων και ναυτιλιακών μεταφορών, καθώς και οι τιμές που καταβάλλουν για την παροχή αερίου και ηλεκτρισμού. Για όλους αυτούς τους λόγους, οι μεταφορές και η ενέργεια θα είναι σημαντικά μέρη του προγράμματος εργασίας γιά το έτος 2000.

Λόγω των υποχρεώσεων που ανέλαβε η Κοινότητα κατά τη διάσκεψη του Κυότο όσον αφορά τη μείωση των αερίων που προκαλούν το φαινόμενο του θερμοκηπίου, θα εκπονηθεί έγγραφο στρατηγικής σχετικά με διάφορες πηγές ενέργειας, και ιδίως με το θέμα της ασφάλειας του ανεφοδιασμού εντός και εκτός της Ένωσης. Οι τρέχουσες κατευθυντήριες γραμμές σχετικά με τα διευρωπαϊκά δίκτυα στους τομείς της ενέργειας και των μεταφορών θα αναθεωρηθούν, προκειμένου να εστιαστούν οι προσπάθειες στα σημεία συμφόρησης που απομένουν με σκοπό τη βελτίωση της διαλειτουργικότητας των δικτύων. Η Επιτροπή θα επανεξετάσει τις κατευθυντήριες γραμμές της του 1992 όσον αφορά τη μελλοντική ανάπτυξη της πολιτικής μεταφορών της Κοινότητας, με έμφαση στην επίτευξη ισορροπίας ανάμεσα στις οδικές, τις σιδηροδρομικές και τις ναυτιλιακές μεταφορές. Το έτος 2000 θα είναι αποφασιστικής σημασίας όσον αφορά τις προοπτικές του ευρωπαϊκού δορυφορικού συστήματος πλοήγησης (GΑLILEO) με στόχο τη δημιουργία, εντός του έτους, κοινής επιχείρησης για την υλοποίηση του εν λόγω σχεδίου.

Η Επιτροπή θα εξετάσει το κατά πόσον απαιτείται να επιδιωχθεί περαιτέρω προώθηση της διασυνοριακής παροχής ενέργειας, βάσει των κανόνων ανταγωνισμού που διέπουν την αγορά ηλεκτρισμού και φυσικού αερίου. Η Επιτροπή θα προτείνει πλαίσιο για τη δημιουργία ενιαίου ευρωπαϊκού εναέριου χώρου, το οποίο, μαζί με τη πρόταση για τη δημιουργία ευρωπαϊκού Οργανισμού εναέριας ασφάλειας, θα βοηθήσει να αντιμετωπιστούν οι καθυστερήσεις των αερομεταφορών και θα ενισχύσει την εμπιστοσύνη τόσο των καταναλωτών όσο και του επιχειρηματικού κόσμου στον εν λόγω τομέα. Επίσης, η Επιτροπή θα υποβάλει προτάσεις για την ενίσχυση των προτύπων ασφαλείας και τη βελτίωση της κατάρτισης στο ναυτιλιακό τομέα.

Οι επιπτώσεις των μεταφορών και της ενέργειας στο περιβάλλον και στις κλιματικές αλλαγές θα είναι τα βασικά θέματα του Πράσινου Βιβλίου για τον ρόλο των δημόσιων μεταφορών και των οχημάτων ιδιωτικής χρήσης στα αστικά κέντρα. Με ανακοίνωση θα προταθεί η έγκριση τεχνολογικής στρατηγικής για τις κλιματικές αλλαγές.

3.4. Ζώνη ελευθερίας, ασφάλειας και δικαιοσύνης

Η συνθήκη του Άμστερνταμ όρισε την ανάγκη ανάπτυξης της Ένωσης σε ζώνη ελευθερίας, ασφάλειας και δικαιοσύνης ως στόχο προτεραιότητας για την Ένωση.

Συνεπώς, η Επιτροπή θα εργαστεί για την υλοποίηση του φιλόδοξου προγράμματος που εγκρίθηκε στο Ευρωπαϊκό Συμβούλιο του Τάμπερε, τον Οκτώβριο 1999 σχετικά με την ελευθερία, την ασφάλεια και τη δικαιοσύνη.

Το πρώτο βήμα θα είναι η θέσπιση ενός "πίνακα επιδόσεων" μέσω του οποίου θα παρακολουθείται η πρόοδος των μέτρων που λαμβάνονται για τη δημιουργία της ζώνης ελευθερίας, ασφάλειας και δικαιοσύνης. Εντός του 2000, η Επιτροπή θα δραστηριοποιηθεί ιδιαίτερα στους ακόλουθους τομείς.

Όσον αφορά την παροχή ασύλου και τη μετανάστευση, πρέπει να βρεθεί η χρυσή τομή ανάμεσα στο άνοιγμα που εκφράζει τις παραδόσεις και τις διεθνείς υποχρεώσεις της Ευρώπης, και την ανάγκη διασφάλισης των εξωτερικών συνόρων της Ένωσης. Το ζήτημα των διαδικασιών που συνδέονται με τις αιτήσεις παροχής ασύλου πρόκειται να εξεταστεί.

Σχετικά με την πρόσβαση στη δικαιοσύνη, η Επιτροπή θα προτείνει ανακοίνωση και κατάλληλα μέτρα για ενίσχυση της αμοιβαίας αναγνώρισης των αποφάσεων στον τομέα του αστικού και του εμπορικού δικαίου. Επίσης, θα ετοιμάσει Πράσινο Βιβλίο για τη νομική βοήθεια και θα εξετάσει το θέμα των δικαιωμάτων των θυμάτων. Όσον αφορά τις εγκληματικές δραστηριότητες με ευρωπαϊκή διάσταση, ιδιαίτερη προσοχή θα δοθεί στην πάταξη του οργανωμένου εγκλήματος, ιδίως μέσω στενότερης αστυνομικής συνεργασίας.

Θα υποβληθούν προτάσεις για νέο κανονισμό σχετικά με το δικαίωμα διαμονής των πολιτών της ΕΚ στην Κοινότητα, ώστε οι διάφορες ισχύουσες διατάξεις να συναποτελέσουν ένα ενιαίο μέτρο.

Εξάλλου, η Επιτροπή θα εργαστεί με τα κράτη μέλη προκειμένου να συνεχιστεί η εκπόνηση ενός ευρωπαϊκού Χάρτη θεμελιωδών δικαιωμάτων.

3.5. Εκπαίδευση, πολιτισμός, αθλητισμός και οπτικοακουστικός τομέας

Με τα επιτεύγματά της στους τομείς της εκπαίδευσης, του πολιτισμού, της οπτικοακουστικής πολιτικής, της νεολαίας και του αθλητισμού, η Επιτροπή μπορεί να επιλέξει σαφώς υπέρ του πολίτη και της ευρωπαϊκής ταυτότητας αντλώντας τη δύναμή της από την κοινή πολιτιστική κληρονομιά μας. Η εκπαίδευση και η κατάρτιση παραμένουν στο επίκεντρο των στρατηγικών που εκτέθηκαν πιο πάνω για τον εκσυγχρονισμό των οικονομιών της Ευρώπης και την επίτευξη μιας κοινωνίας ανοιχτής απέναντι στον καταιγισμό των νέων τεχνολογιών. Η πρωτοβουλία eEurope έχει ως κύριο στόχο, από σήμερα μέχρι το τέλος του 2003, όλοι οι απόφοιτοι του σχολείου να είναι ψηφιακά εναλφάβητοι.

Όσον αφορά τον αθλητισμό και τα μέσα μαζικής ενημέρωσης, η έγκριση και η υλοποίηση προγραμμάτων που πρότεινε η Επιτροπή στο τέλος του παρελθόντος έτους (π.χ. το πρόγραμμα στήριξης για την καταπολέμηση της χρήσης αναβολικών στον αθλητισμό και το MEDIA Plus) θα αποτελέσουν τη βάση της κοινοτικής δράσης σε δυο τομείς μεγάλου ενδιαφέροντος για τους πολίτες. Η Επιτροπή θα εξετάσει επίσης την επίδραση των υφιστάμενων συστάσεων οι οποίες συμβάλλουν στη δημιουργία κλίματος εμπιστοσύνης στις οπτικοακουστικές υπηρεσίες, προστατεύοντας τους ανηλίκους από επιβλαβείς συνέπειες οπτικοακουστικού περιεχομένου.

Δυο νέα πολυετή προγράμματα, το Πολιτισμός και JEUNESSE (ΝΕΟΛΑΙΑ) (επιπλέον των προαναφερόμενων SOCRATES και LEONARDO), θα ξεκινήσουν φέτος. Θα συμβάλλουν στις ανταλλαγές φοιτητών, εργαζομένων και νέων και θα ευνοήσουν την πολιτιστική ανάπτυξη της Κοινότητας. Ο διάλογος με τους νέους θα συνεχιστεί καθ' όλη τη διάρκεια του έτους, με προοπτική να θεσπιστεί το 2001 νέα στρατηγική για την πολιτική υπέρ των νέων στην Ένωση.

4. Μεταρρυθμιση και αναδιαμορφωση του τροπου λειτουργιας της Ευρώπης

Σήμερα, δεν υπάρχει σχεδόν κανένας τομέας κοινωνικής και οικονομικής δραστηριότητας που να μην επηρεάζεται από την πολιτική της Ευρωπαϊκής Ένωσης και για τον οποίο οι αρχές των κρατών μελών δεν αποτελούν αναπόσπαστο μέρος της ευρωπαϊκής διακυβέρνησης. Ο ρυθμός ολοκλήρωσης επιταχύνεται καθώς η ενιαία αγορά έχει ολοκληρωθεί, οι κύριοι τομείς της οικονομίας υπόκεινται στους κανόνες ανταγωνισμύ και εκατοντάδες φοιτητές, νέοι, στελέχη και εργαζόμενοι δουλεύουν, σπουδάζουν και διαμένουν σε κράτος μέλος, άλλο από αυτό που προέρχονται.

Αυτή η επιτυχία, μας έχει ήδη αναγκάσει να επινοήσουμε νέους τρόπους διευθέτησης των δραστηριοτήτων μας. Ο συντονισμός των μακροοικονομικών πολιτικών, οι κατευθυντήριες γραμμές για την απασχόληση, η διαδικασία του Κάρντιφ για τη διαρθρωτική μεταρρύθμιση, όλα δείχνουν σε ποιό βαθμό ο συντονισμός των εθνικών πολιτικών και οι κοινοτικές πολιτικές αλληλοσυμπληρώνονται και αλληλοενισχύονται. Η διαχείριση της Ευρώπης σήμερα συνεπάγεται αλληλεξάρτηση και εταιρική σχέση, αξιολόγηση από ομολόγους αλλά και συγκριτική αξιολόγηση. Η Επιτροπή πρέπει ωστόσο να βρει έναν τρόπο λειτουργίας για να επανακτήσει την εμπιστοσύνη των πολιτών της Ευρώπης, καθώς και των τοπικών, περιφερειακών και εθνικών παραγόντων, παρέχοντας τους τη δυνατότητα να αισθανθούν ως δικές τους τις πολιτικές της Ευρώπης.

4.1. Εσωτερική μεταρρύθμιση

4.1.1. Εσωτερική μεταρρύθμιση

Ενώ παρόμοιοι προβληματισμοί θα εξακολουθήσουν καθ' όλη τη διάρκεια της θητείας της, η παρούσα Επιτροπή έχει αναγγείλει την πρόθεσή της να καταστεί εκ νέου ως το θεσμικό εκείνο όργανο που θα αποτελέσει δημόσια υπηρεσία παγκόσμιας εμβέλειας. Το μεγαλόπνοο πρόγραμμα μεταρρύθμισης της δομής και της δραστηριότητάς της θα επιταχυνθεί με το αναμενόμενο προσεχώς Λευκό Βιβλίο για τις μεταρρυθμίσεις. Η Επιτροπή αναδιοργάνωσε τις υπηρεσίες της κατά τρόπο πιο συνεκτικό. Το 2000 θα αφοσιωθεί στις απαραίτητες προεργασίες που θα της επιτρέψουν την προετοιμασία ενός προϋπολογισμού με βάση τις δραστηριότητες (ΑΒΒ)προκειμένου να βελτιώσει τις μεθόδους εργασίας της, τη δημιουργία μιας νέας υπηρεσίας σχεδιασμού και προγραμματισμού υπό την εποπτεία του Προέδρου προκειμένου να συμβάλλει στον καθορισμό των προτεραιοτήτων και των πόρων, καθώς και σε ριζικές αλλαγές στην πολιτική προσωπικού, με έμφαση στην επιμόρφωση, την εξέλιξη της σταδιοδρομίας, τις προσλήψεις και τις προαγωγές.

4.1.2. Προϋπολογισμός και δημοσιονομική διαχείριση

Η Επιτροπή θα προτείνει μαζί με το προσχέδιο του προϋπολογισμού 2001 πρόταση για την αναθεώρηση των δημοσιονομικών προοπτικών, ώστε να χρηματοδοτηθεί το Σύμφωνο Σταθερότητας για τα Βαλκάνια.

Ως μέρος της διαχείρισης με βάση τις δραστηριότητες, η Επιτροπή θα εισαγάγει τον αντίστοιχο προϋπολογισμό με βάση τις δραστηριότητες (ΑΒΒ) προκειμένου να εξασφαλίσει μεγαλύτερη συνοχή στη χορήγηση πιστώσεων λειτουργίας και ανθρώπινων πόρων. Επίσης θα προτείνει γενική αναθεώρηση του δημοσιονομικού κανονισμού για να καταστεί δυνατή η υλοποίηση της νέας δημοσιονομικής διαχείρισης και οικονομικού ελέγχου στο πλαίσιό της. Εξάλλου, θα υποβάλει πρόταση σχετικά με την προστασία των οικονομικών συμφερόντων της Κοινότητας στο πλαίσιο της καταπολέμησης της απάτης.

4.2. Διαφάνεια και πρόσβαση

Η Επιτροπή θα ενδυναμώσει περαιτέρω την προσέγγισή της όσον αφορά τη διαφάνεια και τον διάλογο. Θα υποβάλει ανακοίνωση για τον καθορισμό νέας στρατηγικής επικοινωνίας με προορισμό να εξασφαλίσει διαρκείς και αμφίδρομες ανταλλαγές με τους πολίτες της Ευρώπης. Στο χώρο της ενιαίας αγοράς θα εξακολουθήσει τον διάλογο με τις επιχειρήσεις και τους πολίτες που ήδη έχει αναληφθεί, απαντώντας στις ερωτήσεις και βρίσκοντας λύσεις στα προβλήματα που συναντούν. Η Επιτροπή θα διαβουλευτεί με την κοινωνία των πολιτών σχετικά με τη δημιουργία ενισχυμένης εταιρικής σχέσης ανάμεσα στην Κοινότητα και τους μη κυβερνητικούς οργανισμούς. Η Επιτροπή έχει υποβάλει πρόταση κανονισμού για την πρόσβαση στα έγγραφα των ευρωπαϊκών κοινοτικών οργάνων και θα θεσπίσει την δημοσίευση του πρωτοκόλλου της αλληλογραφίας του Προέδρου στο Internet. Η Επιτροπή θα συνεχίσει να χρησιμοποιεί πλήρως το Internet και τα υπόλοιπα ηλεκτρονικά μέσα, προβαίνοντας σε ευρεία διαβούλευση όσον άφορά τις μελλοντικές της προτάσεις.

4.3. Διακυβερνητική Διάσκεψη

Το πρόγραμμα των μεταρρυθμίσεων συμβαδίζει με τις αλλαγές που απαιτούνται για την Ένωση και τα θεσμικά όργανά της ως σύνολο, ώστε να εξασφαλιστεί ότι η Ευρώπη θα λειτουργεί αποτελεσματικότερα, όταν θα αριθμεί περισσότερα από 25 κράτη μέλη. Αυτή είναι ή μεγαλύτερη πρόκληση για τη Διακυβερνητική Διάσκεψη η οποία θα συνέλθει επίσημα τον Φεβρουάριο για να εξετάσει τα εν λόγω ζητήματα. Η Επιτροπή εξακολουθεί να θεωρεί ότι η ημερήσια διάταξη, που τη στιγμή αυτή εστιάζεται στη στάθμιση των ψήφων στο Συμβούλιο, στην ψηφοφορία με ειδική πλειοψηφία και στη σύνθεση της Επιτροπής, πρέπει να λάβει ευρύτερα υπόψη τις απαιτούμενες αλλαγές ενόψει της διεύρυνσης. Η Επιτροπή εξέδωσε την επίσημη γνώμη της στις 26 Ιανουαρίου και θα συμβάλει περαιτέρω στο έργο της Διάσκεψης σε διάφορα θέματα.

Παράρτημα: Λεπτομερές πρόγραμμα. Ενδεικτικός κατάλογος προβλεπόμενων ενεργειών ια το έτος 2000

ΠΑΡΑΡΤΗΜΑ

ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2000

Λεπτομερής προγραμματισμός

Ενδεικτικός κατάλογος των προβλεπόμενων ενεργειών

Πίνακας 1 : Νομοθετικές προτάσεις

Πίνακας 2 : Μη νομοθετικά σχέδια

Πίνακας 3 : Αυτόνομες πράξεις

ΚΑΤΑΛΟΓΟΣ ΤΩΝ ΤΟΜΕΩΝ ΔΡΑΣΤΗΡΙΟΤΗΤΑΣ

Franηais // English // Ελληνικά

Administration et personnel // Administration and personnel // Διοίκηση και προσωπικό

Agriculture et dιveloppement rural // Agriculture and rural development // Γεωργία και ανάπτυξη της υπαίθρου

Aide humanitaire // Humanitarian aid // Ανθρωπιστική βοήθεια

Audit // Audit // Έλεγχος

Budget // Budget // Προϋπολογισμός

Codification // Codification // Κωδικοποίηση

Commerce extιrieur // External trade // Εξωτερικό εμπόριο

Concurrence // Competition // Ανταγωνισμός

Dιveloppement // Development // Ανάπτυξη

Douane // Customs // Τελωνεία

Economie et finances // Economy and finance // Οικονομικές και χρηματοδοτικές υποθέσεις

Education, culture et sport // Education, culture and sport // Εκπαίδευση, πολιτισμός και αθλητισμός

Elargissement // Enlargement // Διεύρυνση

Emploi et affaires sociales // Employment and social affairs // Απασχόληση και κοινωνικές υποθέσεις

Energie // Energie // Ενέργεια

Entreprises // Entreprises // Επιχειρήσεις

Environnement // Environment // Περιβάλλον

Fiscalitι // Taxation // Φορολογία

Justice et affaires intιrieures // Justice and home affairs // Δικαιοσύνη και εσωτερικές υποθέσεις

Lutte contre la fraude // Strike against fraud // Καταπολέμηση της απάτης

Marchι intιrieur // Internal market // Εσωτερική αγορά

Pκche // Fisheries // Αλιεία

Politique rιgionale // Regional policy // Περιφερειακή πολιτική

Presse et communication // Press and communication // Τύπος και επικοινωνία

Questions institutionnelles // Institutional questions // Θεσμικά θέματα

Recherche // Research // Έρευνα

Relations extιrieures // External relations // Εξωτερικές σχέσεις

Santι et protection des consommateurs // Health and consumer protection // Υγεία και προστασία του καταναλωτή

Sociιtι de l'information // Information society // Κοινωνία των πληροφοριών

Statistiques // Statistics // Στατιστικές

Transports // Transports // Μεταφορές

Autres questions // Other questions // Άλλα θέματα

ΚΑΤΑΛΟΓΟΣ ΤΩΝ ΑΚΡΩΝΥΜΙΩΝ ΚΑΙ ΤΗΣ ΑΝΤΙΣΤΟΙΧΙΑΣ ΤΟΥΣ

// Franηais // English // Ελληνικά

SG // Secrιtariat gιnιral // Secretariat General // Γενική Γραμματεία

SJ // Service juridique // Legal Service // Νομική Υπηρεσία

PRESS // Service Presse et communication // Press and Communication Service // Υπηρεσία Τύπου και Επικοινωνίας

ECFIN // DG Affaires ιconomiques et financiθres // Economic and Financial Affairs DG // ΓΔ Οικονομικές και χρηματοδοτικές υποθέσεις

ENTR // DG Entreprises // Enterprise DG // ΓΔ Επιχειρήσεις

COMP // DG Concurrence // Competition DG // ΓΔ Ανταγωνισμός

EMPL // DG Emploi et affaires sociales // Employment and Social Affairs DG // ΓΔ Απασχόληση και κοινωνικές υποθέσεις

AGRI // DG Agriculture // Agriculture DG // ΓΔ Γεωργία

TREN // DG Energie et Transports // Energy and Transport DG // ΓΔ Ενέργεια και μεταφορές

ENV // DG Environnement // Environment DG // ΓΔ Περιβάλλον

RTD // DG Recherche // Research DG // ΓΔ Έρευνα

JRC // Centre commun de recherche // Joint Research Centre // Κοινό Κέντρο Ερευνών

INFSO // DG Sociιtι de l'information // Information Society DG // ΓΔ Κοινωνία των πληροφοριών

FISH // DG Pκche // Fisheries DG // ΓΔ Αλιεία

MARKT // DG Marchι intιrieur // Internal Market DG // ΓΔ Εσωτερική αγορά

REGIO // DG Politique rιgionale // Regional Policy DG // ΓΔ Περιφερειακή πολιτική

TAXUD // DG Fiscalitι et union douaniθre // Taxation and Customs Union DG // ΓΔ Φορολογία και τελωνειακή ένωση

EAC // DG Ιducation et culture // Education and Culture DG // ΓΔ Εκπαίδευση και πολιτισμός

SANCO // DG Santι et protection des consommateurs // Health and Consumer Protection DG // ΓΔ Υγεία και προστασία του καταναλωτή

JAI // DG Justice et affaires intιrieures // Justice and Home Affairs DG // ΓΔ Δικαιοσύνη και εσωτερικές υποθέσεις

RELEX // DG Relations extιrieures // External Relations DG // ΓΔ Εξωτερικές σχέσεις

TRADE // DG Commerce // Trade DG // ΓΔ Εμπόριο

DEV // DG Dιveloppement // Development DG // ΓΔ Ανάπτυξη

ELARG // DG Ιlargissement // Enlargement DG // ΓΔ Διεύρυνση

SCR // Service commun des relations extιrieures // Common Service for External Relations // Κοινή Υπηρεσία Εξωτερικών Σχέσεων

ECHO // Office d'aide humanitaire // Humanitarian Aid Office // Υπηρεσία Ανθρωπιστικής Βοήθειας

ESTAT // Eurostat // Eurostat // Eurostat (Στατιστική Υπηρεσία)

ADMIN // DG Personnel et administration // Personnel and Administration DG // ΓΔ Προσωπικό και διοίκηση

IGS // Inspection gιnιrale des services // Inspectorate General // Γενική Επιθεώρηση Υπηρεσιών

BUDG // DG Budget // Budget DG // ΓΔ Προϋπολογισμός

AUDIT // DG Contrτle financier // Financial Control DG // ΓΔ Δημοσιονομικός έλεγχος

OLAF // Office europιen de lutte antifraude // European Anti-Fraud Office // Ευρωπαϊκή Υπηρεσία Καταπολέμησης της Απάτης

SCIC // Service commun Interprιtation- confιrences // Joint Interpreting and Conference Service // Κοινή Υπηρεσία Διερμηνείας-Συνεδριάσεων

SDT // Service de traduction // Translation Service // Μεταφραστική Υπηρεσία

OPOCE // Office des publications // Publications Office // Υπηρεσία Εκδόσεων

INDICATIVE LIST OF ACTIONS FORESEEN

TABLE 1: LEGISLATIVE PROPOSALS

>ΘΕΣΗ ΠIΝΑΚΑ>

TABLE 2: NON LEGISLATIVE PROJECTS

>ΘΕΣΗ ΠIΝΑΚΑ>

TABLE 3: AUTONOMOUS ACTS

>ΘΕΣΗ ΠIΝΑΚΑ>